Ritratt: Google Maps  F'laqgħa pubblika, l-Awtorità għall-Ambjent u r-Riżorsi (ERA) approvat permess ġdid għall-prevenzjoni u l-kontroll u tat-tniġġiż (IPPC – Integrated Pollution Prevention and Control) għall-kumpanija Sterling Chemicals. Din il-kumpanija topera miż-żona industrijali ta' Ħal Far u hija parti mill-industrija tal-farmaċewtika u mediċina. L-iskop tal-permess tal-IPPC huwa biex kumpanija tispjega kif se tuża s-siti tagħha, kif se tarmi l-iskart u l-emissjonijiet meta tagħmel il-prodotti u tindika kif se tieħu ħsieb is-sit meta jitlestew l-operazzjonijiet tagħha. Il-permess, li ilu attiv mill-2015, jinkludi maħżen għal materjal perikoluż, iż-żieda ta' punti tal-emissjonijiet miż-żoni ta' produzzjoni u laboratorji u l-aġġornament tal-moniteraġġ li jsir fuq l-emissjonijiet tal-kumpanija. Fi stqarrija, l-ERA qalet li l-permess ikkunsidra l-effett ambjentali li qed tħalli l-kumpanija u li kienet sodisfatta bil-pjan ta' Sterling biex tnaqqas l-emissjonijiet u tkompli taħdem fuq l-immaniġjar tal-iskart. Fl-2017, il-fabbrika ta' din il-kumpanija kienet parti mill-pjan tal-Eks Prim Ministru Joseph Muscat biex joħloq aktar impjieg fiż-żona industrijali ta' Ħal Far. Fl-2017: "Ħloqna aktar minn 1,000 impjieg ġdid f'Ħal Far" – PM Is-sena ta' wara ġie żvelat minn rapport tat-Times of Malta li Sterling kienet qed tarmi materjal perikoluż 'il barra mis-sit allokat tagħha. Dak iż-żmien l-ERA stqarret li kienet taf bir-rimi u li bdiet tinvestiga l-kumpanija u l-permess tal-IPPC tagħha.